b'\n_START_ARTICLE_\nCharles Reznikoff\n_START_PARAGRAPH_\nCharles Reznikoff (31. elokuuta 1894 Brooklyn, New York \xe2\x80\x93 22. tammikuuta 1976) oli yhdysvaltalainen runoilija. Reznikoff luetaan kuuluvaksi niin sanotun objektivistisen runouden edustajiin._NEWLINE_Reznikoff syntyi ven\xc3\xa4j\xc3\xa4njuutalaiseen perheeseen. H\xc3\xa4n valmistui juristiksi 1916, mutta ei toiminut siin\xc3\xa4 ammatissa. Reznikoff otti kyll\xc3\xa4kin runousestetiikkaansa vaikutteita oikeuden p\xc3\xb6yt\xc3\xa4kirjoista, joita toimitti lakialan hakuteoksiin. T\xc3\xa4ll\xc3\xa4 tavoin syntyi h\xc3\xa4nen kenties tunnetuin teoksensa Testimony: the United States (1885-1915): recitative, jonka materiaalina ovat oikeustapausten dokumentaariset tiivistelm\xc3\xa4t. My\xc3\xb6s 1900-luvun alun imagismi vaikutti Reznikoffin runouteen._NEWLINE_Reznikoffin ensimm\xc3\xa4inen runokokoelma ilmestyi 1918, ja julkaisutoiminta jatkui kuolinvuoteen 1976. Reznikoff joutui julkaisemaan useat kokoelmansa omakustanteina. H\xc3\xa4n alkoi saada laajempaa tunnustusta vasta 1970-luvun alussa.'